A a fost unul dintre marile talente ale fotbalului românesc. Mulți l-au considerat ”mai talentat decât Hagi”, dar nu s-a înțeles niciodată cu Nicolae Dobrin. Jucătorul înjurat și scuipat de ”Rege” a avut un sfârșit tragic, la doar 26 de ani. Cum s-a stins acesta.
Bogdan Bănuță a fost unul dintre cele mai mari talente ale fotbalului românesc, comparat de jurnaliști și suporteri cu Gică Hagi, dar a avut un destin tragic. Era al treisprezecelea născut al familiei și a fost urmărit de ghinion.
Debutase la FC Argeș, aruncat în luptă chiar de marele Gicu Dobrin, apoi, după opt ani în ”Trivale”, se transfera la Inter Sibiu, în 1990. A fost mutarea care i-a adus sfârșitul. Pe data de 19 aprilie 1992.
Echipa Inter Sibiu se deplasa cu autocarul spre Bistrița pentru un meci cu Gloria, pe o vreme mohorâtă. Între Sibiu și Mediaș, la Șeica Mare, ploua, iar autocarul a intrat într-o curbă, a derapat și a lovit un cap de pod. S-a răsturnat pe o parte.
”Lui Bănuță i se vedeau picioarele pe afară. Din mașină se țipa, se urla. Eram nebuni, nimeni nu mai judeca. Toată greutatea autocarului căzuse pe Bănuță și pe Năstase”, a povestit după tragedie unul dintre jucătorii Sibiului.
Bogdan Bănuță a decedat pe loc, în timp ce colegul lui a mai avut puterea să spună ”Ajutați-mă!” și s-a stins și el.
Deși cel care l-a promovat în prima ligă a fost Nicolae Dobrin, pe atunci antrenor la FC Argeș, Bogdan Bănuță nu a avut o relație prea bună cu acesta. Fostul fotbalist a fost crescut la ”Luceafărul”, apoi s-a întors în ”Trivale”, dar cel poreclit ”Gâscanul” l-a trimis la Dacia Pitești, în liga a doua, unde a jucat două sezoane.
Fratele fostul fotbalist a vorbit despre tensiunile care au existat între cei doi.
”Bogdan, care era convocat la lot, trebuia să fie în echipa Daciei pentru ca ei să nu joace în Divizia B cu juniori în teren. Fiindcă el era convocat la lot, Dacia nu mai trebuia să folosească alți juniori. În final, ne-a promis că-l ia la FC Argeș. Și noi l-am iubit fantastic pe Dobrin, toată lumea a făcut-o, dar n-a fost cel mai bun pedagog.
În următorul an, a început să-l bage, la 18 ani. Dar l-a prins pe Dobrin ca antrenor doar vreo jumătate de an. Nu se purta foarte frumos, nu știa să vorbească cu copiii, era nervos tot timpul. (…)
Am aflat de la mai mulți că, atunci când s-a retras Dobrin, la meciul de adio, Constantin Cârstea, care era antrenor, l-ar fi întrebat: `Cui vrei să-i dai tricoul tău, cine merită să-l ia?`Dobrin ar fi zis: `Să-l ia Bănuță!` Dar fratele meu a refuzat să ia tricoul. Înseamnă că între ei a fost o chestie de suflet, o ruptură”, a spus fratele lui Bogdan Bănuță, pentru GSP.
Bogdan Bănuță și Gică Hagi au fost colegi la ”Luceafărul”, dar și adversari în numeroase partide în Divizia A. Și de multe ori, fostul jucător din Trivale a reșit să-l anihileze pe ”Rege”. De aceea, a fost numit ”Umbra lui Hagi”.
Relația dintre Bănuță și Hagi nu a fost nici pe departe una apropiată, iar fratele fostului fotbalist a spus de ce nu s-au înțeles deloc cei doi.
”Bogdan nu-l avea la suflet din cauza egoismului exagerat al acestuia și din cauza caracterului său în relația cu colegii de echipă.
Când erau adversari, Bogdan l-a anihilat de cele mai multe ori. Nervos, Hagi îl înjura, îl scuipa sau îl călca intenționat pe Bogdan. Când a murit, Hagi s-a lăudat la televiziune că va trimite un ajutor în bani familiei, ajutor pe care nu l-a trimis niciodată”, a mai povestit fratele lui Bogdan Bănuță pentru sursa citată.